b'\n_START_ARTICLE_\nFangmatan\n_START_PARAGRAPH_\nFangmatan (forenklet kinesisk: \xe6\x94\xbe\xe9\xa9\xac\xe6\xbb\xa9; tradisjonell kinesisk: \xe6\x94\xbe\xe9\xa6\xac\xe7\x81\x98; pinyin: F\xc3\xa0ngm\xc7\x8et\xc4\x81n) er et arkeologisk funnsted n\xc3\xa6r Tianshui i provinsen Gansu i Folkerepublikken Kina. De eldste funnene der stammer fra staten Qins tid, og utgj\xc3\xb8res av gravkamre fra de stridende staters tid og frem til tidligste del av Handynastiets tid.\n_START_SECTION_\nGrav 1\n_START_PARAGRAPH_\nBegravelsen i grav 1 fant antagelig sted mellom 230 og 220 f.Kr. mot slutten av De stridende staters tid. Utgravningen av den fant sted i 1986. Graven inneholdt en rekke tekster man trodde var g\xc3\xa5tt tapt, skrevet p\xc3\xa5 tre typer vanlig tre- og bambusstrimler. Det dreide seg om almanakker (rishu \xe6\x97\xa5\xe6\x9b\xb8), lovtekster, medisinske verker og syv kart. Tekstmaterialet har ogs\xc3\xa5 visst seg som nyttig for kinesisk spr\xc3\xa5kforskning. Detmeste har latt seg dechiffrere, men noen ord (skrifttegn) har (2013) ukjent betydning._NEWLINE_Kartene var tegnet med svart tusj p\xc3\xa5 fire rektangul\xc3\xa6re stykker av furu, 26,7\xc2\xa0cm lange og mellom 15 og 18,1\xc2\xa0cm brede, og viser elven Jialing og dens sideelver, i det som i dag er provinsen Sichuan. Omr\xc3\xa5det som kartlegges er overlappende mellom trebitene, men totalt dreier det seg om et areal p\xc3\xa5 107 \xc3\x97 68\xc2\xa0km.\n_START_SECTION_\nGrav 5\n_START_PARAGRAPH_\nGrav 5, som ogs\xc3\xa5 ble utgravd i 1986, stammer fra det tidlige vestlige Han (tidlig p\xc3\xa5 100-tallet f.Kr.). Den gravlagte mann ble funnet med et papirkart lagt over brystet, men vannskade gj\xc3\xb8r at bare ett eneste fragment (5,6 \xc3\x97 2.6\xc2\xa0cm) av kartet er blitt bevart. Kartet, som blant annet viser fjell, elver og veier, er tegnet p\xc3\xa5 det som er verdens eldste funn av papir.'